DA Den Europæiske Unions Tidende CE 78/700

(2004/C 78 E/0748)

SKRIFTLIG FORESPØRGSEL E-0320/03

af Massimo Carraro (PSE) og Vincenzo Lavarra (PSE) til Kommissionen

(10. februar 2003)

Om: Import af fjerkrækød

I de seneste 24 måneder har fællesskabsmarkedet registreret en enorm stor stigning (svarende til 109 % årligt) i importen af fjerkrækød (kylling og kalkun), som er steget fra 244 000 til 790 000 tons under toldposition 0210, 16023111 og 16023119 (frisk og forarbejdet kød).

Er Kommissionen klar over, at der i forbindelse med denne import snydes med de gældende toldsatser som konsolideret inden for rammerne af WTO, idet eksportørerne ganske enkelt tilsætter små mængder salt og/eller andre krydderier, som gør det muligt at nyde godt af ulovlige nedsættelser af toldsatserne med heraf følgende uberettigede skader for fællesskabsbudgettet?

Hvad agter Kommissionen konkret at foretage sig for at beskytte forbrugerne, eftersom det importerede kød, som det fremgår af kontrol foretaget forskellige steder i Den Europæiske Union, indeholder nitrofuraner, og eftersom de farme, hvorfra kødet kommer, bruger kødmel, der er forbudt i henhold til fællesskabsbestemmelserne?

Er Kommissionen klar over, at denne langvarige ureglementerede handelssituation såvel i sundhedsmæssig som økonomisk henseende har forårsaget alvorlige forstyrrelser på fællesskabsmarkedet og skadet de europæiske producenter, som har set sig konfronteret med en fordrejet og illoyal konkurrence?

Svar afgivet på Kommissionens vegne af Franz Fischler

(18. marts 2003)

Kommissionen har ganske rigtigt konstateret en stor stigning i importen af visse former for kød og tilberedt fjerkræ. De tal, som de ærede medlemmer nævner, refererer dog ikke til de sidste 24 måneder og de anførte produkter, men ser ud til at henvise til andre referenceperioder og import af alle former for kød og tilberedt fjerkræ, udtrykt i slagtevægt. For 2000-2001 steg importen fra 397 000 t til 576 000 t. For 2002 er anslås importen til 550 000 t.

Nogle former for kyllingekød har visse medlemsstaters toldmyndigheder tariferet som saltet kød under toldposition 0210, selvom der er tale om frosset kyllingekød, som ikke indeholder tilstrækkelig meget salt til at kunne gøre produktet langtidsholdbart, og som derfor, alene fordi der er tale om frosne produkter, hører under toldposition 0207. Da der er forskellige fortolkninger af de almindelige regler for toldtarifering i EU, har Kommissionen så hurtigt som muligt truffet de nødvendige lovgivningsmæssige foranstaltninger i form af forordning (EF) nr. 1223/2002 (1) for at få afklaret den toldtariferingen af denne produkttype og sikre en ensartet tarifering under toldposition 0207, frosset kyllingekød.

Selvom Kommissionen ikke p.t. har kendskab til snyd med toldposition 1602, der bl.a. omfatter ikke kogt, krydret kød, kan de ærede medlemmer være forvissede om, at der vil blive truffet de nødvendige foranstaltninger for i påkommende tilfælde at bekæmpe denne form for snyd, hvis noget sådant skulle blive konstateret.

Kommissionen er bekendt med de sundhedsmæssige og økonomisk risici og har truffet en række praktiske foranstaltninger for at beskytte forbrugere og producenter. Tredjelande skal forelægge Kommissionen planer for kontrol med restforekomster, herunder foranstaltninger til forebyggelse af misbrug. Der gennemføres ligeledes tester for stoffer i forbindelse med import i EU. Levnedsmiddel- og Veterinærkontorets inspektionsbesøg vedrører også de eksisterende kontrolforanstaltninger i relation til restforekomster af forbudte stoffer.

Hvis det er indlysende, at der er problemer, overvejes det at indføre yderligere foranstaltninger. Disse kan gå fra indførelse af pligt til at øge antallet af tester af importerede fra 20 % til 100 % partier til direkte importforbud. Der er for indeværende foranstaltninger af denne art i relation til import af kyllingekød fra adskillige tredjelande, bl.a. Brasilien, Thailand og Kina.

Endelig har Kommissionen for nylig vedtaget et forslag vedrørende officiel foderstof- og fødevarekontrol (2), og den forbereder et forslag vedrørende fødevarehygiejne, som indebærer en yderligere harmonisering og stramning af bestemmelserne om forebyggelse af sundhedsrisici for mennesker og dyr og risici for miljøet. Begge forslag gælder desuden også for tredjelande, som ønsker at eksportere til EU.

(1) Kommissionens forordning (EF) nr. 1223/2002 af 8. juli 2002 om tarifering af visse varer i den kombinerede nomenklatur, EFT L 179 af 9.7.2002.

(2) Forslag til Europa-Parlamentets og Rådets forordning om offentlig foderstof- og fødevarekontrol, KOM(2003)0052 endelig udg.